**LECTIO DIVINA**

**It-Tmienja u Għoxrin Ħadd**

**Matul is-Sena (A)**

**Mt 22,1-14**

**Ħafna huma l-imsejħin, imma ftit il-magħżulin!**

L-iskrittura għax hi “Kelma *ħajja* u qawwija...” (Lhud 4,12) mhix qari tal-passat imma tkellem u tonġor ’il bniedem ta’ kull żmien, anke ’l bniedem tal-lum, anke *issa*.

**“Ġesù raġa’ qabad ikellimhom bil-parabboli u qalilhom: ‘Is-Saltna tas-smewwiet tixbah lil wieħed sultan li għamel festa għat-tieġ ta’ ibnu.’” (vv. 1-2)**

L-iben maqtul mill-bdiewa ħżiena (ara Mt 21,33-43), f’din is-sensiela ta’ parabboli issa hu l-għarus lest għall-festa tat-tieġ. Hu r-raġuni li għaliha l-missier jagħmel stedina għall-ferħ; jaqsam *il-ferħ* tiegħu mal-oħrajn.

**‘U bagħat għall-mistednin mal-qaddejja tiegħu biex jiġu għall-festa; imma dawk ma ridux jiġu. U reġa’ bagħat qaddejja oħra, u qalilhom: “Għidu lill-mistednin: Ara, il-mejda tiegħi lesta; il-barrin u l-għoġiela msemmna diġà maqtula u kollox lest; ejjew għall-festa.” Iżda dawk ma tawx kas; min mar l-għalqa, min għan-negozju tiegħu...’ (vv. 3-5)**

Alla dejjem ħaseb “jibgħat qaddejja” (ἀπέστειλεν τοὺς δούλους αὐτοῦ) tiegħu (profeti u appostli) sabiex jgħarraf ’il bniedem bil-festa preparata – jaqsam il-ferħ tiegħu (ara Ġw 15,11; 1 Ġw 1,4); iħalli fil-ġenb ħwejjeġ inqas importanti biex jagħżel il-ħaġa l-aktar importanti (ara Lq 10,41-42a). Il-bniedem ifittex is-sens ta’ ħajtu u l-ferħ sħiħ ta’ qalbu.

Dawn in-nies quddiem l-istedina li saritilhom, kollha għandhom aspett komuni bejniethom. Ilkoll (nissupponu li) jemmnu li festa ġġib il-ferħ, allura hija *importanti*, imma lkoll għandhom xi ħaġa aktar *urġenti* xi jwettqu. Din il-ħaġa urġenti dejjem tiġi qabel dak li hu importanti. Huwa l-iżball kbir li ma jindunawx li dan l-atteġġjament qed itellfilhom il-ferħ – l-istess ferħ li tant qegħdin ifittxu. Huwa l-iżball ta’ Marta (ara Lq 10,40-42).

**“... u l-bqija qabdu lill-qaddejja tas-sultan, żebilħuhom u qatluhom.” (v. 6)**

Hi x-xorti li tmiss lil dawk “il-qaddejja mibgħuta” li mingħajr ħabi, kantunieri, rispett uman jew kompromessi, b’fedeltà sħiħa għall-mandat li ħadu minngħand *is-sultan* juru lill-oħrajn il-veru post ta’ fejn wieħed jista jsib *il-veru ferħ*. Hija x-xorti tal-profeti, tal-appostli u tal-istess imgħallem tagħhom (ara 5,12; 10,16-25; 21,37-39).

**“Mbagħad qal lill-qaddejja tiegħu, ‘Il-festa mħejjija, imma lil dawk ma kienx ta’ min jistedinhom għaliha. Mela morru f’salib it-toroq u sejħu għall-festa lil kull min issibu.’” (vv. 8-9)**

Meta l-ewwel xandir tal-Kelma sar għal-Lhud, u dawn irrifjutaw, din il-bxara bdiet tiġi mxandra ’l pagani (ara Atti 13,44-52). Is-sejħa u l-grazzja (don) ta’ Alla qatt ma tiġi rrevokata (mitluba lura, irtirata). Għalhekk minkejja li tibqa’ dejjem tgħodd għall-poplu l-magħżul (Lhud) daqs qabel, il-Kelma tibda tiġi mxandra ukoll lill-pagani (ara Salm 118,22-23 u Mt 21,42; Ġen 50,20; 2 Kor 12,9)

**“Dawk il-qaddejja ħarġu fit-triqat u ġabru lil kull min sabu, ħżiena u tajba, u s-sala mtiliet bin-nies għall-mejda.” (v. 10)**

“ġabru lil kull min sabu” = συνήγαγον πάντας = ilkoll f’post wieħed, ħżiena u tajba. Ir-rieda tal-Missier hi li jiġbor ’il kulħadd f’post wieħed (ara Lq 13,34; 14,23; Ġw 17,21).

Ħafna minn dawn huma l-ġnus pagani li b’differenza minn dawk li ġew imsejħa l-ewwel (il-Lhud), għarfu u aċċettaw il-qagħda miżerabbli tagħhom – midinba li għandhom bżonn il-maħfra ta’ Kristu, mingħajr pretensjoni – laqgħu s-sejħa għall-festa u preparaw irwieħhom bil-libsa tat-tieġ, mogħtija lilhom minn min stedinhom.

Huma dawk li jemmnu, li jinsabu “miġbura f’post wieħed” li jgawdu mill-ferħ tal-festa tat-tieġ, mhux mertu tagħhom, imma mertu ta’ min ħabbhom l-ewwel (ara 1 Ġw 4,19) għaliex sejħilhom, stedinhom kif inhuma, tahom il-grazzja tiegħu u ħafrilhom (ara 21,31).

**“Mela jidħol is-sultan ħalli jara min kien hemm fuq il-mejda, u hemmhekk lemaħ wieħed li ma kienx liebes għall-festa tat-tieġ; u qallu, ‘Ħabib, dan kif dħalt hawn m’intix liebes għall-festa?’ Dak tbikkem” (vv. 11-12)**

Dawk li daħlu għal festa huma dawk li “laqgħu” is-sejħa tal-Missier. Imma mhux biżżejjed li wieħed jgħid “Iva” (ara 21,28-30’ Mt 7,21-29). L-Iva mhix xi biljett li tixtrieħ darba u tidħol bih kullimkien.

Is-sejħa hija waħda għar-responsabiltà u għall-impenn frott il-konvinzjoni.

Jilludi ruħu min jaħseb li għax għamel deċiżjoni: għax hu Kristjan, jgħin fil-knisja, jaħdem, hu seminarista, hu saċerdot, issa hu rasu mistrieħa u jista jintelaq – mingħalih li issa qiegħed fuq is-*side* ta’ Alla, allura issa awtomatikament jimmerita biss li jgawdi mill-ferħ tal-festa dejjiema.

Dawn huma dawk li jgħidu li ‘jaħdmu għal Alla’, imma ma jridux iħarsu sewwa fil-fond ta’ qalbhom ħa jaraw sewwasew x’inhi l-motivazzjoni tagħhom; aljenati, illużi (illużjonijiet), ma jafux lilhom infushom. Ma jindunawx li ħadu atteġġjament ta’: Alla għandu bżonni, jien m’għandix bżonnu – Alla midjun miegħi – jien nimmerita.

Min jippretendi li m’għandux bżonn ta’ konverżjoni (i.e. li Alla jħobbu b’xejn, u hu ma jista’ jroddlu xejn lura), min jippretendi li għax hu Kristjan, imur il-knisja, hu saċerdot... iħoss li m’għandu bżonn jagħmel xejn aktar – *for granted* li jinsab ġewwa – allura jkollu l-istess tmiem ta’ dawk li ma laqgħux is-sejħa u baqgħu barra, jew ta’ dak li ġie “imwaddab ’il barra” (v. 13).